Для вяскоўцаў сёння задача нумар адзін — арганізавана ўбраць збожжавыя і зернебабовыя. Яна ўскладняецца тым, што надвор’е пакуль не вельмі спрыяе хлебаробам. Кропкай адліку пачатку жніва на Мядзельшчыне можна лічыць мінулую нядзелю, калі ў некаторых гаспадарках прыступілі да ўборкі азімай пшаніцы. Першыя гектары абмалацілі і ў таварыстве “Пруднікі-Агра”. Ураджайнасць з кожнага, па запэўніванні дырэктара Аляксандра Журкоўскага, неблагая — пад 35 цэнтнераў. Жніво жнівом, аднак не менш важна цяпер не дапусціць і зніжэння прадукцыйнасці грамадскага статка. Асабліва, надояў малака, бо гэта асноўная крыніца паступлення ў касы гаспадарак фінансавых сродкаў, якіх многім востра нестае. Тым не менш, на некаторых фермах груба парушаюць тэхналагічныя патрабаванні вытворчасці малака і таму не дабіраюць значную колькасць прадукцыі. Каб пераканацца ў гэтым, дастаткова зазірнуць на той жа комплекс “Княгінін”, дзе ўтрымліваецца 429 кароў. Ужо на ўвахо­дзе звяртаеш увагу на тое, што ў дэкаратыўнай агароджы некаторыя з планак паламаныя, тым не менш перад афарбоўкай іх не замянілі. Быццам і дробязь, але сапраўдныя гаспадары так не робяць! Далей — болей. Час быў пасляабедзенны, маленькая стрэлка гадзінніка набліжалася да лічбы “4”, а ў даільнай зале ад раніцы панавалі бруд і антысанітарыя.